Gradska knjižnica Zadar 2021., Godišnje izvješće

Sadržaj

Korona koeficijent

Prepušteni sami sebi

Novi prostori

Događanja – zamor od virtualnog

Izložbe i online izložbe

Brendovi Knjižnice

Uključi se knjigom

Pravilo 15 min

Covid-potvrde

Uostalom

Fotografijama o godini 2021.

Korona koeficijent

Svako naše izvješće pisano je s dvama primarnim ciljevima. Prvi je cilj izvijestiti javnost o djelovanju ustanove s obzirom na to da se Knjižnica financira javnim novcem. Drugi je cilj prikazati djelovanje Knjižnice u kontekstu, a gledano prostorno, to je kontekst lokalne zajednice i, gdje je to primjenjivo, šire zajednice (regije, države), kao i kontekst stručne knjižničarske zajednice. Kontekst vlastitog djelovanja podrazumijeva usporedbu, najčešće usporedbu brojivih podataka s prethodnim godinama, kako bi se uočili trendovi i opisao kontinuitet.

Međutim, pojava globalne epidemije koronavirusa donijela je posvemašnju disrupciju i ništa što se događalo tijekom 2020. i 2021. godine nije jednostavno ili nije uopće usporedivo s prethodnim godinama na vremenskom pravcu djelovanja Gradske knjižnice Zadar, koji počinje 1949. godine i traje već više od sedam desetljeća.

U jednadžbama usporedbi podataka nedostaje koeficijent korone jer nije definiran, a nije definiran jer ga vjerojatno nije moguće definirati. Na primjer, kako usporediti broj ukupnih događanja 2019. godine (1420), broj događanja 2020. godine (477) i broj događanja 2021. godine (oko 550 bez jednostavnih repetitivnih događanja) kad se za tih petstotinjak događanja tijekom pandemijskih godina (2020. i 2021.) uložio veći trud nego za onih gotovo tisuću i pol u zadnjoj „normalnoj godini”?

Statistika posjećenosti i korištenja uslugama tijekom 2021. godine pokazuje pad praćenih vrijednosti od trenutka uvođenja obveze covid-potvrda sredinom studenoga. Gradska knjižnica Zadar dosljedno se pridržavala svih odluka, pa i te, Stožera CZ-a, dok neke druge knjižnice nisu. Statistički pokazatelji temelj su plana raspoređivanja novčanih sredstava Ministarstva kulture namijenjenih knjižnicama za sljedeće razdoblje. Hoće li zadarska knjižnica zbog svojeg pridržavanja obveze covid-potvrda biti „nagrađena” s manje sredstava ili će se u izračune uvrstiti i korona-koeficijent? Hoće li trpjeti posljedice uvjerenja o očuvanju zdravlja djelatnika, korisnika i zdravstvenog sustava?

Što na „koronu” kaže knjižničarska struka, inače lučonoša u pogledu kvalitetne informiranosti putem vrednovanja informacijskih izvora? Ništa. Knjižničarska struka propustila se izjasniti ili preporučiti što je u ovoj situaciji informacijski kukolj, a što informacijsko žito, treba li se informirati s nečijeg kanala na YouTubeu, stranice na Facebooku, podcasta ili iz znanstveno utemeljenih službenih izvora? Najdublje se ispričavamo ako nam je promaklo, ali o središnjem problemu informacijskog društva nije objavljen nijedan apel, „otvoreno pismo”, okružnica ili bar naputak knjižničarske zajednice – u doba pandemije i prateće infodemije. Knjižničarska šutnja o pandemiji ima smisla kao šutnja medicinara o pandemiji. Smatramo to grijehom nečinjenja ili barem teškim propustom, shvatljivim jednako kao kad nošenje zaštitne maske ili cijepljenje odbija netko iz medicinske struke.

Prepušteni sami sebi

Osjećaj pojedine knjižnice stoga ne može biti drukčiji od prepuštenosti sebi. Jednako kao u slučaju preciziranja epidemioloških mjera Stožera za tu vrstu institucija: u nijednoj iteraciji famoznih mjera dugački popisi pravila i iznimaka nisu precizirali što točno trebaju raditi knjižnice. Knjižnice kao da ne postoje za autore epidemioloških uputa. Čak ni u godini koja je proklamirana „godinom čitanja”.

Novi prostori

Ono što svakako veseli jest činjenica da se pandemija koronavirusa nije prejako osjetila u građevinskom sektoru. U Zadru se još uvijek nesmiljeno gradi i obnavlja. Tako je i u Knjižnici i oko nje. Ulica S. Radića tijekom posljednjih godinu-dvije dobila je novi pločnik i novu rasvjetu. U siječnju 2021. uređen je pristup šetnici pred glavnim ulazom u Knjižnicu. Istim prilazom bit će dostupan i budući Centar za mlade. (Centar za mlade bit će dostupan i toplim

prolazom iz Gradske knjižnice Zadar, koji je probijen i privremeno ograđen do trenutka potpunog povezivanja.) Nadalje, dio pločnika na prilazu Knjižnici više nije parkiralište u drvoredu, nego je prenamijenjen u maleni trg s nekoliko klupa. Takvu promjenu toplo pozdravljamo jer takve javne prostore smatramo mjerilom urbane uljudbe. Također, na pješačkoj stazi u vrtu između Knjižnice i ulice S. Radića postavljena je još jedna klupa.

Radovi na Centru za mlade usporili su se prema kraju godine uslijed sljedeće nevolje iz palete promjena uzrokovanih pandemijom: inflacije cijena građevnog materijala. Ogranak Grad, kako smo imenovali svoj prostor u Providurovoj palači, proživljava isti scenarij. Po završetku građevinskih aktivnosti uslijedili su instalaterski radovi i opremanje namještajem. Uslijed poskupljenja opreme pomiče se datum otvorenja Providurove palače u cijelosti, a time i našeg Ogranka Grad. Za taj novi ogranak izdvaja se, nabavlja se i priprema knjižnična i druga građa, kao što se nabavlja oprema za Odjel za mlade u okviru Centra za mlade.

Tijekom godine intenzivirana su nastojanja da se u prigradskom naselju Kožino otvori knjižnična stanica u suradnji s Osnovnom školom Petra Preradovića koja ondje ima područni objekt.

Događanja – zamor od virtualnog

Dio događanja, kao npr. Mali znanstvenici, i ove je godine realiziran virtualno, no treba napomenuti da se nakon prve godine pandemije uočava pad interesa za virtualna događanja zbog nedostatka neposrednih senzornih doživljaja kojih su ljudi željni nakon više od jedne godine raznih izoliranosti. Prema kraju godine gotovo nikomu ne pada na pamet organiziranje virtualnih predstavljanja knjiga i sličnih sadržaja.

U dvorani (i ostalim prostorima Knjižnice) dramatično je manje događanja temeljenih na građanskoj aktivnosti udruga i ostalih protagonista na kakve smo navikli posljednjih dvadesetak godina. Dok smo od 1999. do 2019. imali gotovo isključivo nekomercijalne korisnike (u udjelu većem od 99 %), tijekom 2021. godine prvi su put dominantni komercijalni korisnici (najviše Ministarstvo poljoprivrede) ili ugovorni korisnici, mahom iz institucija (Ministarstvo pravosuđa, Sveučilište, razni EU projekti). Slično tomu, najbrojniji korisnici online usluga Dječjeg odjela dolaze iz institucijskog okvira: djeca iz vrtića u organiziranim posjetima na otvorenome ili kao publika online sadržaja poput pripovijedanja putem Zooma. A „zumiralo” se pripovijedanje s Dječjeg odjela: od Starigrada do Novigrada, od Arbanasa do Ploče, u svim vrtićima u Zadru i Zadarskoj županiji.

U prvoj polovini godine još se uvijek u Knjižnici, uslijed nedostatka reprezentativnih prostora drugdje u gradu, organiziraju vjenčanja. Bizarna i zahtjevna usluga posluživanja vjenčanja u drugom polugodištu preusmjerena je u prostore Narodnog muzeja u Providurovoj i Kneževoj palači.

U Gradskoj knjižnici Zadar tijekom 2021. godine održano je ukupno 802 događanja, što je dvostruko više nego godinu prije, ali manje od polovine u usporedbi s prijašnjim godinama. Izuzmu li se akcije mjerenja tlaka i šećera, kojih je bilo oko 250, može se reći da je godina na razini 25 – 30 % predepidemijskih godina. Popis događanja dostupan je na: https://www.gkzd.hr/dogadjanja_2021, a bibliografija članaka o aktivnostima Knjižnice na https://www.gkzd.hr/ bibliografija. Službeno izvješće Knjižnice.

Izložbe i online izložbe

Tijekom godine održane su 83 izložbe, gotovo trostruko više nego što je prosjek prijašnjih godina. Do velikog skoka dolazi uslijed toga što su izložbe jedan od rijetkih načina funkcioniranja koji je moguće održati u razdoblju pandemije. Izložbe u ulaznom dijelu Knjižnice žilavo su se suprotstavile građevinskim i instalaterskim radovima. Maksimalno je iskorištena mogućnost izlaganja na otvorenome, kao i virtualnog izlaganja na velikom ekranu u ulaznom dijelu.

Brendovi Knjižnice

Sveobuhvatna kampanja „Mozak treba vježbati. Najbolje čitanjem.” nastavljena je u okviru mogućnosti tijekom godine, putem Zooma ili na otvorenome, intenzivno tijekom proljeća, ljeta i jeseni. Aktivnosti PriČe-tri-sad u prostoru ŠC-a „Višnjik“ održane su u maksimalnom opsegu zadanog okvira epidemioloških mjera i atmosferskih prilika.

Mnogi uhodani brendovi Knjižnice gotovo su potpuno izostali u uvjetima pandemije: Morski utorak, Mali morski utorak, Svaštarnica, Utorkom u 4, Festival dječje klape, Generator, klubovi čitatelja, Mentori za čitanje, Besplatna pomoć za učenike slabijeg imovinskog stanja, Duktus – digitalno slikanje za mlade, 65+ razloga da ti čitam... Brojne radionice u ograncima (Evo tete pričalice i sl.) održavane su prema prilikama, u prilično zadovoljavajućem broju (174). Mali znanstvenici, Mali geografi i Mali kemičari nastavili su postojanje na virtualnom kanalu YouTube. Zadar čita i Festival stripa jedini su tradicionalni brendovi Knjižnice održani u obliku nalik na onaj prethodnih godina. Pojačano korištenje videomedijima spomenuto u Izvješću za 2020. godinu ponovno je pojačano u 2021. U 2021. godini snimljeno je i objavljeno ukupno 60 priloga, (oko 85 % za djecu, ostalo za odrasle) koji su dosegli 28.608 pregleda.

Druga godina pandemije (2021.) donijela je nastavak pojačanih aktivnosti Knjižnice na društvenim mrežama i internetskoj stranici, uza svojevrstan zamor i nepostizanje kompenzacije za nemogućnost fizičkog posjeta Knjižnici i korištenje uslugama in situ. Zamjetan je pad interesa za virtualne sadržaje.

Uključi se knjigom

Usred svega pandemijskog meteža Knjižnica provodi kompleksan EU projekt Uključi se knjigom, u cilju osnaživanja osoba s invalidnošću i njihova socijalnog uključivanja, financiran iz Državnog proračuna Republike Hrvatske (15 %) i iz Europskoga socijalnog fonda (85 %) u iznosu od ukupno 2.703.360,00 HRK nepovratnih sredstava. Osim Gradske knjižnice Zadar koja je prijavitelj, partneri su na projektu i Grad Nin, općine Poličnik, Preko i Galovac te Udruga HVIDR-a Zadar. Tijekom godine obavljeni su zahtjevni postupci javnih nabava za kombi-vozilo i dugi niz provoditelja raznovrsnih edukativnih radionica koje su dijelom Projekta. Osim toga, obavljena je i nabava promidžbenih komponenti Projekta (promotivni materijali, internetska stranica), kao i organizacija zabavnijeg dijela Projekta – kazališne predstave Ja, trudnica, namijenjene osobama s invalidnošću, u izvođenju Kerekesh Teatra.

Pravilo 15 min

Modus operandi po kojem je korisnicima, uključujući djecu, na odjelima Knjižnice dozvoljen boravak od maksimalno petnaest minuta, postao je temom stručnih izlaganja. Djelatnice Dječjeg odjela tako su za ovogodišnje Savjetovanje za narodne knjižnice priredile prezentacije i izlaganja o tome kako u vrijeme prije pandemije u petnaest minuta smisleno organizirati boravak i usluge na tom najživljem odjelu Knjižnice. U neformalnom kolanju informacija među hrvatskim knjižničarima doznajemo kako se ne pridržavaju baš sve javne knjižnice zadanih zakonodavnih okvira rada u okolnostima pandemije. Svakom na savjest ili „na dušu” njegov način rada, ali Gradska knjižnica Zadar ozbiljna je ustanova i ne popušta pritiscima da se neka usluga mijenja prema ičemu drugome osim pravnovaljanim propisima ili da način pristupa iskače iz zakonodavnog okvira zbog nečijeg hira.

Covid-potvrde

Brojke su neumoljive, a Zadar primjer pandemijske dihotomije par excellence: na zadarskom području postotak cijepljenih građana tipično je južnohrvatski: polovina. Međutim, na zadarskom području istovremeno su i hrvatska općina s najviše cijepljenih, ali i ona s najmanje u Hrvatskoj. Vjerojatno je tako nekako i s našim korisnicima, recimo da ih je polovina cijepljenih, a polovina nije. Uzme li se još u obzir da je među djelatnicima Gradske knjižnice Zadar cijepljenih više od 95 %, nije bilo teško pretpostaviti da će situacija s obvezom covid-potvrda na ulazu u Knjižnicu biti problematična. I naravno: podjele u zajednici prelile su se u podjele pred Knjižnicom, poslovično zvanom „središtem zajednice”. Zadranima Gradska knjižnica predstavlja puno, mnogi su na Knjižnicu ponosni, ali godine rada na poticanju otvorenosti i kulture dijaloga nisu pomogle u napetici zvanoj „korona” i bilo je nemoguće zadržati optimizam u poslovanju nakon uvođenja covid-potvrda sredinom studenoga.

Prvi put u povijesti svojeg djelovanja pred Knjižnicom se demonstriralo – protiv Knjižnice. Facebook je vrvio tendencioznim i dekontekstualiziranim sadržajem. Nije nedostajalo ni negativnih komentara na kanalu na YouTubeu. Stoga kraj 2021. godine ostavlja gorak okus negativnog publiciteta kod dijela korisnika, neizbježnu refleksiju polarizacije ostrašćenog društva izmorenog pandemijom. Psihotična društvena situacija dovela je do toga da se dojučerašnji regularni korisnici, poneki suradnici na projektima i aktivnostima Knjižnice, pa čak i jedna djelatnica, prometnu u „lica s prosvjeda”, „aktiviste” koji pred vratima Knjižnice izvikuju potpuno promašene i neprimjerene poruke. Deluzivnom agitatoru nemoguće je osvijestiti da je Knjižnica, držeći se propisanih mjera, izbjegla lokalne transmisije zaraze i uspjela ostati otvorenom i na usluzi korisnicima cijelo vrijeme pandemije.

Uostalom

Svatko tko nije mogao ili htio ući u Knjižnicu jer nije imao ili je odbijao imati famoznu covid-potvrdu, mogao je realizirati posudbu, plaćanje članstva i bilo koju drugu uslugu – ispred Knjižnice ili jednostavno naručiti traženu građu putem telefona ili e-maila (a tijekom godine odgovoreno je na nekoliko tisuća upita e-mailom). No, destrukcija ne pita za konstruktivnost i lakše je ignorirati ponuđeno i prigovarati bez osnove, osobito na pogrešnu adresu. Profesionalnost zaštitara i knjižničara na ulasku nije se kompromitirala organiziranim provokacijama i, prema kraju studenoga, prosvjedi su se umanjili, a do kraja godine iščezli. Ostala je, kao i uvijek dosad, dobra volja kod korisnika da se koriste uslugom koju im pruža Knjižnica jednako dobre volje.

Fotografijama o godini 2021.

Početna faza radova na spoju Knjižnice i Centra za mlade (siječanj)

Početkom godine knjige se još uvijek drže u karanteni nakon povratka s posudbe (siječanj)

Uputa na vanjskom elektroničkom panou (citylight) tijekom uređenja pločnika pred Knjižnicom (siječanj)

Premještanje polica prije otvaranja fizičkog prolaza prema prostoru Centra za mlade (veljača)

Prolaz prema prostoru Centra za mlade spreman za probijanje i spajanje, nakon uklanjanja polica i knjiga (veljača)

Probijen i odmah provizorno zatvoren prolaz prema Centru za mlade (veljača)

Dan Knjižnice (1. ožujka)

“Zasadi stablo ne budi panj.” (ožujak)

Željana Buljat (Dječji odjel) čita mališanima putem Zooma. (ožujak)

Mediji izvještavaju o radovima na Centru za mlade. (ožujak)

Zadar čita (Ogranak “Aleksandar Stipčević” – Arbanasi) (ožujak)

Zadar čita (Kraljevna na zrnu graška) (ožujak)

Zadar čita (bibliobus) (ožujak)

“Mozak treba vježbati. Najbolje čitanjem.” Priče o kukcima bile su jedna od aktivnosti tijekom 2021. (ožujak)

Gošća zadarskog ZaPis-a, Luiza Bouharaoua (travanj)

Snimanje Malih geografa (travanj)

“Mozak treba vježbati. Najbolje čitanjem.”, aktivnosti u ŠC Višnjik (svibanj)

Druga skupna izložba učenika dizajna tekstila (Škola primijenjene umjetnosti i dizajna Zadar) (svibanj)

Fotograf Damir Hoyka tijekom predstavljanja svoje knjige za djecu i mlade Eksperiment (svibanj)

Čitanje u hladu (lipanj)

Prof. Balatzar označio je početak manifestacije Ljeto u Knjižnici (lipanj)

S ljetne radionice oblikovanja žicom pod vodstvom Dina Colića (lipanj)

Ljetna radionica u dvorištu Knjižnice (srpanj)

Izgrađen spoj s Centrom za mlade (kolovoz)

Obilazak prostora u Providurovoj palači – budući Ogranak Grad (rujan)

Obilježavanje Međunarodnog dana pismenosti (rujan)

Pozdrav ljetu (rujan)

Obilježavanje Međunarodnog dana olimpizma. Knjižničarke se uključuju iz prikrajka. (rujan)

Europski tjedan sporta. Knjižničarke više ne gledaju sa strane nego se priključuju tjelovježbi. (rujan)

Marina Gudelj u gostima ZaPis-a (rujan)

Festival stripa (Zbirka 7-4), otvorenje (rujan)

Festival stripa (Zbirka 7-4), radionica u dvorištu Knjižnice (rujan)

Konačno, nakon dugih dogovora i odgađanja iz pandemijskih i drugih razloga, u posjet su nam stigli kolege iz Vilniusa. (listopad)

Sanja Polak u posjetu (listopad)

Pričograd (listopad)

Jedna iz niza radionica Plivačkog kluba Zadar (listopad)

Aktivnost Američkog kutka Gradske knjižnice Zadar (ACZ SmallTalk) u Knjižnici (listopad)

Izložba Fotografska oda čitanju autorice Mary Crnković Pilaš (listopad)

Prizor iz predstave Kerekesh teatra Ja, trudnica” u sklopu projekta Uključi se knjigom (jedna od četiri izvedbe) (listopad)

Stručni susret s kolegama iz splitske Knjižnice Marka Marulića (listopad)

Zahvaljujući blagoj klimi u studenome, još je uvijek bilo moguće održavati programe na otvorenome (na fotografiji je standardna aktivnost za djecu zadarskih vrtića: Upoznajmo knjižnicu). (studeni)

Predstavljanje knjige Iskaz neizrecivog u poeziji Side Košutić autorice Kornelije Kuvač Levačić (studeni)

Ponovno na Zoomu (prosinac)

Potpisivanje ugovora s vanjskim stručnjacima za provedbu edukacija i radionica unutar projekta Uključi se knjigom (prosinac)

Impressum

Gradska knjižnica Zadar 2021., Godišnje izvješće

Izdavač:

Gradska knjižnica Zadar

Zadar, ožujak 2022.

Za izdavača:

Doroteja Kamber-Kontić

Urednik:

Mladen Masar

Lektor:

Tina Mihić

Fotografije i ilustracije:

Arhiva Gradske knjižnice Zadar

Table of Contents

Korona koeficijent

Prepušteni sami sebi

Novi prostori

Događanja – zamor od virtualnog

Izložbe i online izložbe

Brendovi Knjižnice

Uključi se knjigom

Pravilo 15 min

Covid-potvrde

Uostalom

Fotografijama o godini 2021.